KIRJALLINEN KYSYMYS E-2618/02 esittäjä(t): Michl Ebner (PPE-DE)ja Giacomo Santini (PPE-DE) komissiolle. Vuoristodirektiivi.



Virallinen lehti nro 110 E , 08/05/2003 s. 0076 - 0077



KIRJALLINEN KYSYMYS E-2618/02 esittäjä(t): Michl Ebner (PPE-DE)ja Giacomo Santini (PPE-DE) komissiolle (18. syyskuuta 2002) Aihe: Vuoristodirektiivi YK on julistanut vuoden 2002 kansainväliseksi vuoristojen vuodeksi. Eri puolilla maailmaa järjestetään kulttuuri- ja tiedotustapahtumia, joissa korostetaan vuoriston merkitystä ei pelkästään taloudellisena voimavarana vaan myös monien kasvien ja eläinten elinympäristönä. Vuoristoalueilla ei ole kuitenkaan toistaiseksi sellaista tukea tai rahoituksellisia ja oikeudellisia mahdollisuuksia, joita ne tarvitsisivat väestökadon ja ympäristövahinkojen kaltaisten ilmiöiden torjumiseksi. Eikö näin merkittävässä asiassa tarvittaisi säännöstöä, jonka nojalla vuoristoalueita voitaisiin tukea sekä rahallisesti että oikeudellisesti ja samalla suojella erittäin tärkeää ympäristöperintöä? Pitääkö komissio vuoristoa ja vuoristoalueita koskevan direktiivin laatimista tarpeellisena? Michel Barnier'n komission puolesta antama vastaus (31. lokakuuta 2002) Vuoristoalueiden tarpeet on jo erikseen tunnustettu useissa yhteisön politiikoissa, erityisesti aluepolitiikassa ja yhteisessä maatalouspolitiikassa. Aluepolitiikan osalta vuoristoalueista 95 prosenttia on oikeutettu yhteisön tukiin tällä ohjelmakaudella tavoitteen 1 perusteella. Yhteisön tukitoimet käsittävät erityistoimia, joilla pyritään hyödyntämään vuoriston tarjoamat mahdollisuudet ja vähentämään haittoja, erityisesti väestökatoa, sekä varmistamaan vuoristoalueiden kestävä kehitys. Vuoristoalueet hyötyvät niin ikään yhteisöaloitteista, kuten Interreg III- ja Leader+-aloitteista. Alppialueen olemassaolo vahvistettiin Interreg III:n ohjelmalohkossa B (valtioiden välinen yhteistyö). Alppialueohjelma kattaa koko Alppien alueen ja Alppien suojelua koskevan yleissopimuksen alaisen alueen, eli Saksan, Ranskan, Italian, Sveitsin (joka osallistuu omilla liittovaltion myöntämillä määrärahoilla), Itävallan, Slovenian ja Liechtensteinin. Lisäksi Leader+ tarjoaa tilaisuuden edistää paikallisten toimijoiden alullepanemien innovatiivisten kehitysstrategioiden toteuttamista vuoristoisilla maaseutualueilla. Kuten Leader I- ja II -aloitteissakin, Leader+-aloitteen yhteydessä hyväksyttyjen paikallisten toimintaryhmien joukossa on lukuisia vuoristoalueilla toimivia ryhmiä. Maaseudun kehittämispolitiikassa unionilla on käytettävissään runsaasti erilaisia toimia, jotka ovat erityisen tärkeitä vuoristoalueille. Niihin kuuluvat sellaisilla vuoristoalueilla, joilla maankäyttömahdollisuudet ovat rajalliset ja tuotantokustannukset huomattavan suuret, toimiville viljelijöille maksettavat tasausmaksut, maatalouden ympäristöohjelmat, metsätalouden toimet sekä useat maaseutualueiden kehittämiseen ja mukauttamiseen tähtäävät toimet. Tulevaisuutta ajatellen 30. tammikuuta 2001 hyväksytyssä toisessa kertomuksessa taloudellisesta ja sosiaalisesta koheesiosta(1) esitetään pysyvistä maantieteellisistä haitoista ja/tai luonnonhaitoista kärsiviä alueita, kuten vuoristoalueita, alueiksi, joita voitaisiin tukea aluepolitiikan keinoin vuoden 2006 jälkeen. Komissio julkaisee aiheesta konkreettisia ehdotuksia kolmannessa koheesiokertomuksessa vuoden 2003 lopussa. Tässä yhteydessä komissio on käynnistänyt tutkimuksen, jonka tavoitteena on tuottaa puolueeton selvitys vuoristoalueiden tilanteesta. (1) KOM(2001) 24 lopullinen.